Source: http://jogikerdesek.hu/1295/mikor-tekinthet%C5%91-k%C3%A9zbes%C3%ADtettnek-a-b%C3%ADr%C3%B3s%C3%A1gi-%C3%ADt%C3%A9let
Timestamp: 2018-07-17 04:16:14
Document Index: 20247582

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Mikor tekinthető kézbesítettnek a bírósági ítélet? - JogiKerdesek.hu
1,529 felhasználó
Mikor tekinthető kézbesítettnek a bírósági ítélet?
A Járásbíróság polgári perben 2014.09.24-én kelt ítéletét (alperest jelentős összeg fizetésére kötelezte a felperes javára) az alperes címére megküldte, de másodszori kézbesítés során"elköltözött" jelzéssel a bíróság azt visszakapta. Ezután a bíróság új, hivatalos lakcímmegállapítást kért felperestől, amit azonnal teljesítettem.
A cím ugyanaz, csak alperesek bezárkóznak, senkinek sem nyitnak ajtót. Egyébként alperesek jómódú külföldi állampolgárok, de állandó magyar lakcímmel rendelkeznek, mindig nagy házat bérelnek, nem szokásuk a hazájukba utazni, legfeljebb vendégeket fogadnak (?).
2014. decemberben a bíróság az alperes lakcíme szerinti önkormányzatnál a bírósági ítéletet kifüggesztette, kihirdette.
Kérdéseim: Mikor tekinthető kézbesítettnek a bírósági ítélet? Mikor válik jogerőssé, ill. mikortól hajtható végre? Milyen végrehajtási módot javasolnak?
Üdvözlettel: W. Edit
A polgári perrendtartás szerint a postai úton megküldött bírósági iratokat a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (az a bírósághoz „nem kereste” jelzéssel érkezett vissza), az iratot - az ellenkező bizonyításáig - a postai kézbesítés második megkísérlésének napját követő ötödik munkanapon kézbesítettnek kell tekinteni. Keresetlevél, illetve az eljárást befejező érdemi határozat kézbesítése esetében a bíróság a kézbesítési vélelem beállásáról a feleket nyolc munkanapon belül értesíti. Az értesítéshez mellékelni kell azt a hivatalos iratot, amelyre vonatkozóan a bíróság a kézbesítési vélelem beálltát megállapította.
A végrehajtás a jogerőssé válást követően végrehajtó útján oldható meg.
Tájékoztatjuk, hogy a honlapon elérhető tartalmak és információk nem minősülnek sem jogi, sem egyéb tanácsadásnak, sem ajánlattételnek, sem pedig ajánlattételre való felhívásnak. A tájékoztatást a rendelkezésre álló információk alapján adtuk, azért felelősséget sem a szolgáltató, de a partner válaszadó nem vállal.